Президент Өскемендегі Сәулелік терапия және диагностика орталығының жұмысымен танысты
DATE: 13:14, 26 Ақпан 2024 | GMT +5
TITLE: Президент Өскемендегі Сәулелік терапия және диагностика орталығының жұмысымен танысты
URL: https://kaz.inform.kz/news/memleket-basshisi-oskemen-kalasindagi-saulelk-terapiya-zhane-diagnostika-ortaliginin-zhumisimen-tanisti-e8d948/
META: DATE: 13:14, 26 Ақпан 2024 | GMT +5
TOTAL WORDS: 222
AUTHOR(S):
TEXT: Бұл туралы Ақорданың баспасөз қызметінен хабарланды. Президентке жоғары дәлдікпен диагностика жасауға және онкологиялық ауруларды емдеуге мүмкіндік беретін соңғы буындағы магнитті-резонансты томография, Elekta Versa HD желілік үдеткіші, Discovery RT компьютерлік томографы сияқты заманауи медициналық құрылғылардың жұмысы таныстырылды. Сондай-ақ Орталық радиологиялық суреттерді сақтауға және оларды тез тауып, нақты уақыт режимінде зерттеуге арналған PACS архивтеу жүйесімен жабдықталған. Фото: Ақорда. Көпбейінді онкология және хирургия орталығының директоры Гүлмира Сағидуллинаның айтуынша, жыл сайын мұнда 3 мыңнан астам хиругиялық операция жасалады, оның 60 пайызында аз инвазивті емдеу тәсілдері қолданылады. Орталықта медицина мамандарының шетелдерде біліктілігін арттыру және қайта даярлау ісіне айрықша мән беріледі. Отандық және шетелдік мамандар шақырылып, тұрақты түрде шеберлік сағаттары ұйымдастырылып тұрады. Қасым-Жомарт Тоқаевқа Шығыс Қазақстан облысындағы онкологиялық қызметтің қазіргі жай-күйі жөнінде баяндалды. Өңірде қатерлі ісіктерді ерте анықтау көрсеткіштері айтарлықтай артып, ауру деңгейі үшінші, төртінші сатыға дейін асқынып кеткен сырқаттардың саны қысқарған. Сәйкесінше, онкологиялық аурудан қайтыс болатын азаматтардың саны азайып келе жатқаны байқалады. Фото: Ақорда. Мемлекет басшысы орталық дәрігерлерімен әңгімелесіп, медициналық ұйымның жұмысына табыс тіледі. Сондай-ақ елімізде осындай заманауи медициналық орталықтар ашу маңызды екенін атап өтті. Фото: Ақорда. – Өте жақсы медициналық мекеме екен. Заманауи әрі сапалы құралдармен жабдықталған. Науқастарды емдеу керек. Қазір мұндай ауруханалар жалпыұлттық маңызға ие болды. Өкінішке қарай, онкология дерті жүрек-қан тамырлары ауруларынан кейін екінші орында тұр, – деді Қасым-Жомарт Тоқаев. Фото: Ақорда.. Осыған дейін Қасым-Жомарт Тоқаевтың Шығыс Қазақстан облысына жұмыс сапарымен барғаны туралы жаздық
